shrinkflation | huiskok
Tag Archives: shrinkflation
My kosvriende is geesdriftige saampraters oor die nuutste eetplekke, wat gemaak word vir aandete, die groentetuin se oes, oggendmarkies en watter winskopies waar wag.
Ons kla selde oor kos, behalwe as dit kom by stygende pryse. Dan's ons die hoenders in. Pas weer het 'n vriend 'n driftige gesprek aan die gang sit met die plasing op Facebook van 'n voor-en-na-foto van 'n bekende handelsmerk se ontbytspek. (Die 250g pak het gekrimp in nuwe verpakking tot 200g.)
"Ons word so gekul. Kleiner pak. Dieselfde prys. Lekkers ook. Blikkieskos, 2 liter roomys nou 1.8 liter."
Dit maak 'n sluis van verontwaardiging oop. Die 'onding' raak van ons ontbytgraan-blokkies tot ikoniese toffies. Sjokoladestawe 'verloor gewig en so ook bloukaaswiggies wat krimp van 120g na 100g. Blikkies koeldrank is kleiner, die prys nie. Selfs hondekos byt die spit af. Die 10 kg sakke is nou 'n veel ligter 7kg. 'Selfs my boks sneesdoekies het minder in', ween een. Die ander kla oor die buisie tandepasta wat veel kleiner voel.
Meer sameswerings-teorieë is daardie dag geopper as met die Amerikaanse presidentsverkiesing. 'n Uitgesproke vriendin noem die ding sommer by die naam. "Dis agterbaks, en buitendien befonkfaai hulle ons bestaande resepte."
"Ek wou nou die dag yskas-kaaskoek maak," kla Willie. "Die resep vra 200g tennisbeskuitjies. Toe ek van die winkel af kom, sien ek die pak is nou 150g en moes terug winkel toe."
'n Wyse stem laat hoor: "Verbruikers, wees paraat. Lees die etiket."
Verbruikerswaghond Consumer Callie som dit kortom op. "Shrinkflation." Ek is nie 'n ekonoom nie, maar die woord klink genoegsaam onheilspellend om mens kombuis toe te jaag vir trooskos soos spek-en-eiers.
KRIMPFLASIE BACON-EN-EIERS BREKFIS YORKIES
As 'krimpflasie' aan jou kosbegroting knaag, span spek-en-eiers saam met pronkerige Yorkshire poffers in. Die groot gons op die tendensfront is juis dat ontbytgeregte soos hierdie nou ander tye van die dag ook geëet word.
. My manier om die ontbytspek in 'n koue pan te begin gaarmaak, voorkom dat dit opkrul en krimp. Om die spek verder te 'rek' word dit eerder as garnering gebruik en die orige spek-panvette gebruik om die sampioene geur.
Maak 6 poffers
2 groot eiers vir beslag, plus 6 eiers vir opdiening
Mespunt elk rooipeper en sout
12 kersie- of rosatamaties, gehalveer
Olyfolie, vir sprinkel
45 ml sonneblomolie, om muffinpan te smeer
50 g (6 repe) swoerdlose bacon, gehalveer
12 sampioene, opgesny
6 eiers vir bediening
Vars kruie, vir garnering
Klits die meel, eiers, gesmelte botter, rooipeper en sout goed saam tot skuimerig. Laat staan die beslag terwyl jy die ander voorbereidings tref (sowat 15 minute).
Voorverhit intussen die oond tot 230°C. Terwyl die oond warm word, plaas die tamatiehelftes op 'n kleinerige oondplaat, drup olyfolie oor, sprinkel 'n bietjie sout en strooisuiker oor. Plaas tamaties in die oond.
Plaas spekrepe in 'n koue pan, braai oor medium-lae hitte tot goudbruin en bros. Plaas op druprak. Braai sampioene in dieselfde pan, geur, haal uit en hou eenkant.
Vir poffers: giet 7,5 ml sonneblomolie in elke holte van 'n 6-holte muffinpannetjie. Plaas die muffinpan (sonder beslag) in die oond vir 5 minute (baie warm olie is die geheim van goed-uitgepofte, bros Yorkshire poffers). Haal plaat met tamaties vinnig uit.
Klits die beslag vinnig goed deur, haal die muffinpan met warm olie versigtig uit die oond en verdeel beslag tussen die 6 holtes. Plaas terug in die oond en bak 15 minute tot goed uitgerys (moenie oonddeur oopmaak terwyl dit bak nie). Verlaag hitte na 180°C en bak nog 15 minute tot goudbruin en droog. Haal uit die oond en prik om die stoom uit te laat.
Nota: Bak of posjeer 6 eiers 'n paar minute voor die poffers uit die oond kom. Plaas 'n gaar eier, geroosterde tamatie en sampioene op elke poffertjie, rond af met 2 bros repe spek en strooi gekapte kruie oor. Bedien dadelik.
Die blogjoernaal is 'n uittreksel uit my weeklikse kosrubriek wat Woensdae in die Burger Versnit verskyn.
Sluit aan by my Facebook blad Tuistafel vir daaglikse kosgeselsies, resepte en tafelstories oor my nuwe kookboek wat 29 November op die rak is. Of gesels saam op twitter @huiskok.
Fotos en stilering: Ian en Errieda du Toit
Tags: bacon, brekfis, eiers, gebakte eier, kospryse, krimpflasie, ontbyt, ontbytspek, panbraai, posjeer, shrinkflation, spaarkos, spek, tamatie